
Қазақстан Республикасы
Ішкі істер министрінің
2026 жылғы «____» _____
№ ___ бұйрығына
7-қосымша

Қазақстан Республикасы
Ішкі істер министрінің
2026 жылғы 27 қантардағы
№ 50 бұйрығына
  20-қосымша

Ішкі істер министрлігінің
Әскери-тергеу департаменті туралы ереже

1-тарау. Жалпы ережелер

1.	Әскери-тергеу департаменті (бұдан әрі – Департамент) Ішкі істер министрлігінің (бұдан әрі – ІІМ) құрылымдық бөлімшесі болып табылады.
2.	Департамент өз қызметінде Қазақстан Республикасының Конституциясын, заңдарын, Қазақстан Республикасы Президенті пен Үкіметінің актілерін, өзге де нормативтік құқықтық актілерді, сондай-ақ осы Ережені басшылыққа алады.
3. 	Департаменттің құрылымын және штат санын Қазақстан Республикасының заңнамасында белгіленген тәртіпте штат санының лимиті шегінде мемлекеттік органның уәкілетті лауазымды адамы бекітеді.
4.	Департамент мыналардан:
1) Басшылық;
2) Тергеу басқармасы;
3) Жедел басқармасы;
4) Алдын алу және аналитикалық жұмыс тобы;
5) ІІМ-нің Орталық өңірлік әскери-тергеу басқармасы, ІІМ-нің Оңтүстік өңірлік әскери-тергеу басқармасы, ІІМ-нің Шығыс өңірлік әскери-тергеу басқармасы, ІІМ-нің Батыс өңірлік әскери-тергеу басқармасынан тұрады.

2-тарау. Департаменттің мақсаттары, құқықтары мен міндеттері

5. Мақсаттары:
1) Қылмыстық кодекстің (бұдан әрі – ҚК-нің) 18-тарауында көзделген әскери қылмыстық құқық бұзушылық профилактикасы;
2) ҚК-нің 18-тарауында көзделген әскери қылмыстық құқық бұзушылықтардың, Қазақстан Республикасының Қарулы Күштерінде, басқа да әскерлерінде және әскери құралымдарында шақыру немесе келісімшарт бойынша әскери қызмет өткеріп жүрген әскери қызметшілер, әскери жиындардан өту кезінде запастағы азаматтар, өздерінің қызметтік міндеттерін орындауға байланысты немесе осы бөлімдер, құрамалар және мекемелер орналасқан жерде әскери бөлімдердің, құрамалардың, мекемелердің азаматтық персоналының адамдары жасаған басқа да қылмыстық құқық бұзушылықтардың, Қылмыстық-процестік кодекстің (бұдан әрі – ҚПК-нің) 
187-бабына сәйкес ішкі істер органдарының тергеулігіне жататын және ҚПК-нің 193-бабының 1-бөлігінің 12-тармағына сәйкес берілген өзге де қылмыстық құқық бұзушылықтардың жолын кесу, ескерту, анықтау, ашу;
3) ҚК-нің 18-тарауында көзделген әскери қылмыстық құқық бұзушылықтардың, Қазақстан Республикасының Қарулы Күштерінде, басқа да әскерлерінде және әскери құралымдарында шақыру немесе келісімшарт бойынша әскери қызмет өткеріп жүрген әскери қызметшілер, әскери жиындардан өту кезінде запастағы азаматтар, өздерінің қызметтік міндеттерін орындауға байланысты немесе осы бөлімдер, құрамалар және мекемелер орналасқан жерде әскери бөлімдердің, құрамалардың, мекемелердің азаматтық персоналының адамдары жасаған басқа да қылмыстық құқық бұзушылықтардың, ҚПК-нің 187-бабына сәйкес ішкі істер органдарының тергеулігіне жататын және ҚПК-нің 193-бабының 1-бөлігінің 12-тармағына сәйкес берілген өзге де қылмыстық құқық бұзушылықтарды тергеу;
4) сотқа дейінгі тергеп-тексеру барысында қылмыстық қолсұғушылықтардан азаматтардың, ұйымдар мен мемлекеттің құқықтары мен заңды мүдделерін қорғау;
5) әскери-тергеу органдарының қызметін ақпараттық-аналитикалық қамтамасыз ету;
6) әскери-тергеу органдарының өңірлік бөліністерінің қызметін үйлестіру және бақылау, басшылық ету.
6.	Құқықтары мен міндеттері:
1) заңнамада белгіленген тәртіпте мемлекеттік органдар мен ұйымдардан қажетті ақпарат пен материалдарды сұратуға және алуға; 
2) бақыланатын мәселелер бойынша барлық құжаттармен және материалдармен танысуға, олардың орындалуы туралы қажетті мәліметтер алуға;
3) өндірістегі материалдар мен қылмыстық істер бойынша жеке тұлғаларды және  заңды тұлғалардың өкілдерін шақыру, олардан түсініктемелер мен айғақтар, құжаттар, олардың көшірмелерін алуға, ал келмеген кезде белгіленген тәртіпте әкелуге; 
4) істер органдарына жүктелген міндеттерді іске асыру үшін азаматтармен жария және жария емес негізде ынтымақтастықты орнатуға; 
5) іздестіріліп жатқан адамдарды ұстауға, қылмыстық құқық бұзушылық жасауға күдікті адамдарды қудалауды және ұстауды жүзеге асыруға, әскери қызметшілер жасаған қылмыстар мен құқық бұзушылықтар туралы мәліметтерді тексеруге, Қазақстан Республикасының Қарулы Күштерінің, басқа да әскерлерінің және әскери құралымдарының жауынгерлік әзірлігіне нұқсан келтіретін құқыққа қарсы әрекеттердің жолын кесуге;
6) қылмыстық құқық бұзушылық жасау фактілерін тіркеу үшін техникалық құралдарды пайдалануға;
7) қылмыстық құқық бұзушылық жасаған, қылмыстық жазаны және қылмыстық-құқықтық ықпал етудің өзге де шараларын орындаудан және өтеуден жалтарған адамдарды ұстау жөнінде іс-шаралар жүргізуге; 
8) қаруды, оқ-дәрілерді, жарылғыш заттарды, есірткі, психотроптық заттар мен прекурсорларды, сондай-ақ өзге де тыйым салынған заттар мен нәрселерді алып қоюға; 
9) қылмыскерлер мен ауыр және аса ауыр қылмыстық құқық бұзушылықтар жасаған адамдарды анықтау, оқшаулау, залалсыздандыру және ұстау бойынша арнайы операциялар жүргізуге;
10) қылмыстық құқық бұзушылық жасауда күдікті адамдардың ізіне түсуге, оқиға орнына келу, шұғыл медициналық көмекке мұқтаж адамдарды, егер кешіктіру адамдардың өміріне немесе денсаулығына нақты қауіп төндіруі мүмкін болса, медициналық ұйымдарға жеткізу үшін көліктің кез келген түрін (дипломатиялық иммунитеті бар шет мемлекеттер өкілдіктері мен халықаралық ұйымдардың көлік құралдарынан басқа) пайдалануға, меншік иелеріне материалдық залал келтірілген жағдайда, оны заңнамада айқындалған тәртіпте өтеуге;
11) қылмыстық істерді тергеу, қылмыстық құқық бұзушылықты жасауда күдіктілердің, қылмыстық жазаны және қылмыстық-құқықтық ықпал етудің өзге де шараларын орындаудан және өтеуден жалтаратындардың ізіне түсу, жеке тұлғалардың қауіпсіздігіне қатер төндіретін не онда қылмыс жасалды немесе жасалып жатыр, жазатайым оқиға орын алған деп пайымдауға жеткілікті деректер болған жағдайда, табиғи апаттар, зілзалалар, авариялар, эпидемиялар, эпизоотиялар және жаппай тәртіпсіздіктер кезінде жеке тұлғалардың жеке қауіпсіздігін және қоғамдық қауіпсіздікті қамтамасыз ету үшін тұрғын және өзге де үй-жайларға, аумақтар мен жер учаскелеріне (дипломатиялық иммунитеті бар шет мемлекеттер мен халықаралық ұйымдардың өкілдіктерінен басқа) кедергісіз кіруге;
12) профилактикалық және жедел-іздестіру іс-шараларын, сондай-ақ тергеу іс-қимылдарын жүргізу мақсатында әскери жарғыларға сәйкес әскери бөліністер қолбасшылығының келісімі бойынша күзетуді әскери қызметшілер жүзеге асыратын олардың аумағына және басқа да режимдік объектілерге кіруге;
13) егер болуы адамның өмірі мен денсаулығына, меншік объектілеріне қатер төндірсе, ұйымдардың жұмысын бұзса, көлік құралдары мен жаяу жүргіншілердің қозғалысына кедергі келтірсе, сондай-ақ жедел-іздестіру 
іс-шаралары, тергеу амалдары мен бұқаралық іс-шаралар өткізілген жағдайларда жеке тұлғалардың тұрғын үйлерге, жергілікті жердің белгілі бір учаскелеріне кіруіне немесе онда болуын уақытша тыйым салуға, шектеуге;
14) алдын ала келісім бойынша профилактикалық, жедел-іздестіру және тергеу іс-шараларын жүргізуге басқа мемлекеттік органдар мен ұйымдардың қызметкерлерін маман ретінде тартуға;
15) жасырын ұйымдарды, үй-жайларды, көлік құралдарын, қызметкерлердің жеке басын және олардың ведомстволық тиесілігін шифрлау үшін басқа мемлекеттік органдар мен ұйымдардың құжаттарын пайдалануға; 
16) әскери-тергеу органдарына жүктелген міндеттерді шешуді қамтамасыз ететін ведомстволық және жедел есептерді, ақпараттық жүйелерді құру, пайдалану және жетілдіруге;
17) дербес деректерді жинауды және өңдеуді жүзеге асыруға; 
18) қылмыстық құқық бұзушылықтарды жасауға ықпал ететін себептер мен жағдайларды жою бойынша міндетті ұсыныстарды орындау үшін заңды тұлғаларға енгізуге;
19) жедел және қылмыстық істерді, әскери-тергеу органдарының өңірлік бөліністерінің қызметтік құжаттамасын зерделеу, профилактикалық, жедел-іздестіру және тергеу қызметін ұйымдастыру жөнінде нұсқаулар беруге;
20) әскери-тергеу органдары бөліністері басшыларының есептерін тыңдауға;
21) материалдық-техникалық қамтамасыз етуді жақсарту жөнінде ұсыныстар енгізу, әскери-тергеу органдары қызметкерлерінің тағылымдамалары мен біліктілігін арттыру курстарын ұйымдастыру және жіберуге;
22) профилактикалық жұмысты, жедел-іздестіру қызметін және сотқа дейінгі тергеп-тексеруді жетілдіру мәселелері бойынша ұсыныстар енгізу, әскери-тергеу органдарының қызметіне қатысты нормативтік-құқықтық актілердің жобаларын әзірлеу, өзге де нормативтік-құқықтық актілерді әзірлеуге қатысуға;
23) қолданыстағы заңнамада көзделген өзге де құқықтарды жүзеге асыруға;
24) адам мен азаматтың құқықтары мен бостандықтарын құқыққа қарсы 
қол сұғушылықтардан қорғауға; 
25) қылмыстық құқық бұзушылықтарды анықтау, алдын алу, жолын кесу және ашу, оның ішінде жедел-іздестіру іс-шараларын жүргізуге;
26) қылмыстық құқық бұзушылық жасаған адамдарды ұстауға;
27) сотқа дейінгі тергеп-тексерулер жүргізуге байланысты азаматтардың өтініштерін қарау, заңда белгіленген мерзімдерде өтініштердің иелеріне оларды қарау нәтижелері туралы жауаптар беруге;
28) кез келген дайындалып жатқан немесе жасалған қылмыстық құқық бұзушылықтар туралы арыздар мен хабарламаларды тіркеу, олардың жолын кесу және ашу, сондай-ақ оларды жасаған адамдарды ұстау жөнінде уақтылы шаралар қолдануға; 
29) қылмыстық құқық бұзушылықтар жасауға ықпал ететін себептер 
мен жағдайларды белгілеу, оларды жоюға бағытталған шараларды қолдануға; 
30) мемлекеттік қорғауға жататын адамдардың өмірі мен денсаулығын 
және олардың мүлкін қорғау мақсатында қауіпсіздік шараларын қолдануға; 
31) мемлекеттік құпияларды құрайтын мәліметтерді қорғауды 
және құпиялылық режимінің сақталуына ведомстволық бақылауды қамтамасыз етуге;
32) ақпараттық қауіпсіздік талаптарының сақталуын қамтамасыз етуге; 
33) дербес деректерді қорғауды қамтамасыз етуге; 
34) қолданыстағы заңнамада көзделген өзге де міндеттерді жүзеге асыруға.
7. Функциялары:
1) әскери қызметшілердің жарғылық емес қарым-қатынастарына, суицидтеріне және қаза болуына жол бермеу, әскери тәртіпті сақтау бойынша профилактикалық іс-шаралар жүргізу;
2) қару-жарақтың, оқ-дәрілердің, жарылғыш заттар мен жарылғыш құрылғылардың сақталуын, әскери техниканың сақталуы мен жауынгерлік әзірлігін қамтамасыз ету жөніндегі профилактикалық іс-шаралар жүргізу;
3) әскери бөліністердің лауазымды адамдарының әскери мүлікті ұрлау, сыбайлас жемқорлық қылмыстық құқық бұзушылықтарды жасау фактілеріне 
жол бермеу жөнінде профилактикалық іс-шаралар жүргізу;
4) қылмыстық құқық бұзушылық пен қылмыстың профилактикасын жетілдіруге бағытталған шараларды әзірлеу;
5) құзыреті шегінде әскери қылмысқа қарсы іс-қимыл, Қазақстан Республикасының Қарулы Күштерінің, басқа да әскерлерінің және әскери құралымдарының жауынгерлік әзірлігін қамтамасыз ету саласында мемлекеттік саясатты қалыптастыру жөнінде ұсыныстар енгізу;
6) сотқа дейінгі тергеп-тексеру барысында анықталған заң бұзушылықтардың себептері мен жағдайларын жою жөнінде ұсыныстар енгізу;
7) Қазақстан Республикасының Қарулы Күштерінде, басқа да әскерлерінде және әскери құралымдарында жасалған қылмыстық істерді тергеу және сотта қарау нәтижелерін бұқаралық ақпарат құралдарында жариялау және сөз сөйлеу;
8) қылмыстық құқық бұзушылықтардың алдын алу, жолын кесу, анықтау және ашуға, сондай-ақ қылмыскерлерді іздестіруге бағытталған жедел-іздестіру қызметін жүзеге асыру;
9) заңнамада белгіленген тәртіпте қылмыстық құқық бұзушылық жасаған адамдарды ұстау бойынша жедел-іздестіру іс-шараларын, операцияларды ұйымдастыру және өткізу, сондай-ақ оларды өткізуде және өзге де құқық қорғау және арнайы мемлекеттік органдармен жүзеге асыруда көмек көрсету;
10) қылмыстық құқық бұзушылық жасаған, тергеуден, анықтаудан және соттан жасырынған, әскери қызмет өткеруден жалтарған адамдарды, 
хабар-ошарсыз кеткен және өзге де адамдарды іздестіруді, танылмаған мәйіттерді сәйкестендіруді ұйымдастыру және жүзеге асыру;
11) қылмыстық істерді жедел сүйемелдеуді жүзеге асыру, жасырын тергеу әрекеттерін жүргізу;
12) қылмыстық құқық бұзушылықтарды ашу, қылмыскерлер мен олардың байланыстарын анықтау үшін ақпараттық-аналитикалық жүйелерін қалыптастыру және пайдалану;
13) арнайы есепке алуды қалыптастыру және жүргізу;
14) «тәуекел топтарында» тұрған, құқық бұзушылықтар жасауға бейім әскери қызметшілердің мінез-құлқына жедел бақылауды ұйымдастыру және жүзеге асыру;
15) қылмысқа қарсы іс-қимыл саласындағы мемлекеттік бағдарламаларды орындау;
16) өз құзыреті шегінде конституциялық құрылысты қорғауға, Қазақстан Республикасының Қарулы Күштерінің, басқа да әскерлерінің және әскери құралымдарының тұрақты жауынгерлік әзірлігін қамтамасыз етуге бағытталған жедел-іздестіру іс-шараларын өткізу;
17) Қазақстан Республикасының Қарулы Күштерінде, басқа да әскерлерінде және әскери құралымдарында криминогендік жағдайдың жай-күйі мен даму үрдістерін талдау, әскери ортада қылмысқа қарсы іс-қимыл жөнінде шаралар әзірлеу және қабылдау; 
18) жедел ақпаратты үздіксіз жинауды және Қазақстан Республикасының Қарулы Күштерінде, басқа да әскерлерінде және әскери құралымдарында криминогендік жағдайды кешенді талдауды қамтамасыз ету; 
19) Қазақстан Республикасы Президенті мен Үкіметті, мемлекеттік органдарды, жұртшылықты хабардар ету үшін Қазақстан Республикасының Қарулы Күштерінде, басқа да әскерлерінде және әскери құралымдарында қылмысқа қарсы күрестің жай-күйі туралы материалдарды дайындау;
20) өңіраралық, гарнизонаралық, ұлтаралық сипаттағы аса күрделі немесе ерекше қоғамдық маңызы бар қылмыстық істерді сотқа дейінгі тергеп-тексеру бойынша жұмысты өндіріске қабылдау және ұйымдастыру, қажет болған жағдайларда ведомствоаралық тергеу топтарын құру;
21) соттардың ұйғарымдарын, судьялардың қаулыларын, прокурордың процестік әрекеттерді жүргізу туралы жазбаша нұсқауларын ұйымдастыру және орындау;
22) алынған заттай дәлелдемелердің сақталуын қамтамасыз етуді, оларды сараптамаға уақтылы жіберуді бақылау;
23) қылмыскерлерді іздестіруді уақтылы жариялау, жасырын тергеу әрекеттері мен қылмыстық құқық бұзушылықтарды ашуға бағытталған 
іс-шараларды жүргізу туралы тапсырмалар жіберу;
24) қылмыстық құқық бұзушылықтарды ашу үшін ақпараттық-талдау жүйелерін тиімді пайдалануды қамтамасыз ету;
25) сотқа дейінгі тергеп-тексеру мәселелері бойынша ішкі істер органдарының, прокуратураның, әділет органдарының қызметтерімен, соттармен, басқа да органдармен және ұйымдармен өзара іс-қимылды ұйымдастыру;
26) халықаралық шарттарға сәйкес қылмыстық істер бойынша құқықтық көмек көрсету туралы шет мемлекеттердің құзыретті органдарының сұрау салуларын ұйымдастыру және орындау, сондай-ақ белгіленген тәртіппен шет мемлекеттердің құзыретті органдарына тергеу сұрау салуларын (тапсырмаларын) жіберу;
27) қылмыстық қудалауды жалғастыру, тергеу барысын одан әрі үйлестіру және бақылау үшін қылмыстық өндірісті шет мемлекеттің құзыретті органына беру;
28) қылмыстық құқық бұзушылық жасаған адамдарды экстрадициялауға қатысты сұрау салуларды жолдау және орындау;
29) жеке, заңды, лауазымды тұлғаларды қабылдау, олардың ауызша және жазбаша арыздарын, өтініштері мен ұсыныстарын уақтылы және толық қарау, 
олар бойынша шешімдер қабылдау;
30) жеке, заңды, лауазымды тұлғалардың өтініштерін қарау нысандары 
мен әдістерін жетілдіру;
31) жеке, заңды, лауазымды тұлғалардың өтініштерін қабылдау, тіркеу, жинау, жүйелеу;
32) келіп түскен өтініштердің саны, барысы, нәтижелері, оларды қарау мерзімдерінің сақталуы туралы мәліметтерді талдау;
33) есепке алу-тіркеу тәртібінің сақталуын қамтамасыз ету;
34) есепке алу-тіркеу тәртібі мәселелеріне, азаматтардың конституциялық құқықтарын сақтауға қатысты нормативтік-құқықтық актілерді әзірлеуге қатысу;
35) қылмыстық процеске қатысушылардың және өзге де адамдардың өмірін, денсаулығын, ар-намысын, қадір-қасиетін және мүлкін қорғауды қамтамасыз ету бойынша жұмысты ұйымдастыру;
36) қылмыстық құқық бұзушылық келтірген материалдық залал бойынша мәліметтерді жинақтау, зерделеу және талдау және оны өтеу жөніндегі жұмысты ұйымдастыру;
37) қылмыстық құқық бұзушылық санаттары бойынша жедел-іздестіру 
іс-шараларын жүргізу практикасын талдау, жедел іс-шараларды өткізу сапасын арттыру бойынша ұсыныстар әзірлеу, әскери-тергеу органдарының өңірлік бөліністеріне жедел жұмыстың оң тәжірибесін енгізу;
38) қылмыстық құқық бұзушылық санаттары бойынша сотқа дейінгі тергеп-тексеру практикасын талдау, тергеу сапасын арттыру бойынша ұсыныстар әзірлеу, әскери-тергеу органдарының өңірлік бөліністеріне 
оң тәжірибені енгізу;
39) тергеу практикасын, әскери-тергеу органдарының тергеу бөліністерінің қызметін ұйымдастыру мен нәтижелерін талдау, тергеу сапасын жақсарту және мерзімдерін қысқарту жөніндегі шараларды әзірлеу және іске асыру, тергеу жұмысын ұйымдастыруды жетілдіру;
40) жұмыстың негізгі көрсеткіштерінің мониторингі, рұқсатты талап ететін әскери-тергеу органдары қызметіндегі өзекті проблемаларды айқындау, оларды жою бойынша ұсыныстар енгізу;
41) әскери-тергеу органдары қызметінің жай-күйі туралы, сондай-ақ 
ІІМ-нің басшылығына тиісті ұсыныстар енгізе отырып, өз құзыреті шегінде қылмысқа қарсы іс-қимылдың проблемалық мәселелері бойынша ақпараттық материалдар, тезистер, баяндамалар дайындау;
42) өз құзыретінің мәселелері бойынша Қазақстан Республикасы Президенті Әкімшілігіне, Қауіпсіздік Кеңесіне, Қазақстан Республикасы Үкіметіне және басқа да мемлекеттік органдарға жолдау үшін ақпараттық-аналитикалық және есеп беру материалдарын, тезистерді, баяндамалар мен 
сөз сөйлеулерді дайындау;
43) ІІМ-нің басшылығының жоспарларына, бұйрықтары мен нұсқауларына сәйкес әскери-тергеу органдары бөліністерінің басшылары мен қызметкерлерінің тағылымдамадан өтуін, өңіраралық және жергілікті семинар-кеңестерін ұйымдастыру және өткізу;
44) қызметтік жұмысты бақылауды жүзеге асыру;
45) профилактикалық, жедел-іздестіру және арнайы іс-шаралардың жүргізілуіне бақылауды жүзеге асыру;
46) қылмыстық істерді процестік бақылауды жүзеге асыру және тергеп-тексеруді үйлестіру, нұсқаулар дайындау және олар бойынша байқау өндірісін жүргізу;
47) сотқа дейінгі тергеп-тексеруді үзу мен тоқтатудың негізділігін зерделеу, анықталған бұзушылықтарды жою бойынша ұсынымдар мен нұсқаулар әзірлеу; 
48) Қазақстан Республикасының Қарулы Күштерінде, басқа да әскерлерінде және әскери құралымдарында қылмысқа қарсы күрестің жай-күйі туралы деректерді жинау, талдау және қорыту;
49) өз құзыреті шегінде мемлекеттік құпияларды қорғауды қамтамасыз 
ету, құпиялылық режимінің сақталуын ведомстволық бақылау; 
50) жедел-қызметтік жұмысты кешенді, мақсатты және бақылау тексерістерін жүргізу, тексеріс барысында анықталған кемшіліктерді жою жөніндегі іс-шаралардың орындалуын бақылауды жүзеге асыру.

3-тарау. Департаментінің қызметін ұйымдастыру

8. Департаменттің заңнамалық актілерге, Қазақстан Республикасы Президентінің актілеріне, Қазақстан Республикасының өзге де құқықтық актілеріне сәйкес оның негізгі міндеттері мен функцияларын іске асыру үшін қажетті құқықтары мен міндеттері болады.
9. Департаментті Қазақстан Республикасының заңнамасында белгіленген тәртіпте Ішкі істер министрі лауазымға тағайындайтын және лауазымнан босататын бастық басқарады.
10. Департамент бастығының заңнамада белгіленген жағдайларда 
Ішкі істер министрі белгіленген тәртіпте лауазымға тағайындайтын және лауазымнан босататын орынбасарлары болады.
11. Департамент бастығы Департамент қызметіне жалпы басшылықты жүзеге асырады, оған жүктелген міндеттердің орындалуына және 
өз функцияларын жүзеге асыруға дербес жауапты болады.
12. Департамент бастығы Министрлік басшылығына Департаменттің құрылымы мен штат саны бойынша ұсыныстар береді.
Департаменттің құзыретіне кіретін мәселелер бойынша Департамент атынан ІІМ басқа құрылымдық бөліністеріне жолданатын құжаттарға Департамент бастығы, ал ол болмаған жағдайда оны алмастыратын адам 
қол қояды.
_______________________________

